AaB er ubesejret i fem kampe i træk, men er alligevel at finde på sidstepladsen. I morgen tager de imod Silkeborg på hjemmebane, og her går nordjyderne efter sejren.

Der har ikke været meget at juble over for AaB-fans i grundspillet. Med fem uafgjorte og to tabte kampe ligger holdet på sidstepladsen i Alka Superligaen. Mandag tager AaB imod Silkeborg I. F., som indtager en 12. plads. Da silkeborgenserne sidst var på besøg, blev det et nederlag for AaB, som tabte 1-0. Men cheftræner Morten Wieghorst mener, at holdet nu er inde i en god stime, og med fem kampe i træk, hvor AaB er ubesejret, ser han frem mod mandagens opgør. - Vi er fuldt bevidst om, at vi stadig jagter sejre, og det gør vi også i morgen, men vi har samtidig respekt for Silkeborg. Vi har tidligere spillet tætte kampe mod dem, og de har vist, at de på dagen kan give alle modstandere en hård kamp, siger han. Han mener, at AaB skal fokusere på spillernes egne styrker, og understreger, at det gav et boost at vinde 5-1 over Viborg i pokalturneringen torsdag. Kampen mod Silkeborg bliver spillet på Aalborg Portland Park mandag klokken 19.